钦定古今图书集成/明伦汇编/官常典/第109卷 > 魏
## 钦定古今图书集成/明伦汇编/官常典/第109卷 > 魏

### 文帝黄初元年以汉帝为山阳公行汉正朔不称臣子皆为侯

按：《三国志魏文帝本纪》：“黄初元年冬十一月癸酉，以
河内之山阳邑万户，奉汉帝为山阳公，行汉正朔，以
天子之礼郊祭，上书不称臣，京都有事于太庙致胙，
封公之四子为列侯。”

### 明帝青龙二年山阳公薨治丧追谥葬以汉礼

按：《三国志魏明帝本纪》：“青龙二年春三月庚寅，山阳
公薨。帝素服发哀，遣使持节典护丧事。夏四月丙寅，
诏有司以太牢告祠文帝庙，追谥山阳公为汉孝献
皇帝，葬以汉礼。”

按《注》《献帝传》，“明帝变服，率群臣哭之，使使持节行司
徒太常和洽吊祭，又使持节行大司空大司农崔林
监护丧事。诏曰：‘盖五帝之事尚矣，仲尼盛称尧、舜巍
巍荡荡之功者，以为禅代乃大圣之懿事也。山阳公
深识天禄永终之运，禅位文皇帝，以顺天命。先帝命
公行汉正朔，郊天祀祖以天子之礼，言事不称臣，此’”
舜事尧之义也。昔放勋殂落四海，如丧考妣，遏密八
音，明丧葬之礼同于王者也。今有司奏丧礼比诸侯
王，此岂古之遗制而先帝之至意哉！今谥公。汉孝献
皇帝使太尉具以一太牢告祠文帝庙曰：叡闻夫礼
也者，返本修古，不忘厥初。是以先代之君，尊尊亲亲，
咸有尚焉。今山阳公寝疾弃国，有司建言：“丧纪之礼，
视诸侯王。叡惟山阳公昔知天命，永终于已，深观历
数，允在圣躬，传祚禅位，尊我民主。斯乃陶唐懿德之
事也。黄初受终，命公于国，行汉正朔，郊天祀祖，礼乐
制度，率仍汉旧，斯亦舜禹明堂之义也。上考遂初，皇
极攸建，允熙克让，莫朗于兹。盖子以继志，嗣训为孝；
臣以配命，钦述为忠。”故《诗》称“匪棘其犹，聿追来孝。”《书》
曰：“前人受命，兹不忘大功。”叡敢不奉承徽典，以昭皇
考之神灵。今追谥山阳公曰孝献皇帝，册赠玺绶，命
司徒、司空持节吊祭护丧，光禄、大鸿胪为副，将作大
匠复土将军营成陵墓，及置百官群吏，车旗服章，丧
葬礼仪，一如汉氏故事。丧葬所供，群官之费，皆仰大
司农立其后嗣为山阳公，以通三统，永为魏宾。于是
赠册曰：“呜呼！昔皇天降戾于汉，俾逆臣董卓，播厥凶
虐，焚灭京都，劫迁大驾，于是六合云扰，奸雄熛起。帝
自西京，徂唯求定，臻玆洛邑，畴咨圣贤，聿改乘辕，又
迁许昌，武皇帝是依。岁在元枵，皇师肇征，迄于鹑尾，
十有八载，群寇歼殄，九域咸乂。惟帝念功，祚兹魏国，
大启土宇。爰及文皇帝，齐圣广渊，仁声旁流，柔远能
迩，殊俗向义。乾精承祚，坤灵吐曜，稽极玉衡，允膺历
数，度于轨仪，克厌帝心。乃仰钦七政，俯察五典，弗釆
四岳之谋，不俟师锡之举，幽赞神明，承天禅位，祚建
朕躬，统承洪业。”盖闻昔帝尧元恺既举，凶族未流，登
舜百揆，然后百揆时序，内平外成，授位明堂，退终天
禄，故能冠德百王，表功高岳。自往迄今，弥历七代，岁
暨三千，而大运来复，庸命底绩，纂我民主，作建皇极。
念重光，绍咸池，继《韶》《夏》，超群后之遐踪，邈商周之惭
德，可谓高朗令终，昭明洪烈之懿盛者矣。非夫汉魏
与天地合德，与四时合信，动和民神，格于上下，其孰
能至于此“乎！朕惟孝献，享年不永，钦若顾命，考之典
谟，恭述皇考先灵遗意，阐崇弘谥，奉成圣美，以章希
世同符之隆，以传亿载不朽之荣。魂而有灵，嘉兹弘
休。呜呼哀哉！”八月壬申，葬于山阳国陵曰禅陵，置园
邑。葬之日，帝制锡衰弁，绖哭之恸。适孙桂氏乡侯康
嗣立为山阳公。按《王肃传》，青龙中，山阳公薨，汉主
也，肃上疏曰：“昔唐禅虞，虞禅夏，皆终三年之丧，然后
践天子之尊，是以帝号无亏，君礼犹存。今山阳公承
顺天命，允答民望，进禅大魏，退处宾位。公之奉魏，不
敢不尽节；魏之待公，优崇而不臣。既至其薨，榇敛之
制，舆徒之饰，皆同之于王者。是故远近归仁，以为盛
美。且汉总帝皇之号，号曰皇帝，有别称帝，无别称皇，
则皇是其差轻者也。故当高祖之时，土无二王，其父
见在而使称皇，明非二王之嫌也。况今以赠终，可使
称皇，以配其谥。”明帝不从使称皇，乃追谥曰汉孝献
皇帝

### 陈留王景元元年故汉献帝夫人节薨追谥献穆皇后

按：《三国志魏陈留王本纪》：“景元元年夏六月己未，故
汉献帝夫人节薨，帝临于华林园，使使持节追谥夫
人为献穆皇后。”及葬，车服制度，皆如汉氏故事。

### 咸熙元年封汉帝禅为安乐公

按《三国志魏陈留王本纪》：景元四年冬十一月，蜀主
刘禅诣邓艾降，巴蜀皆平。咸熙元年春三月丁亥，封
刘禅为安乐公。按《蜀后主传》：“炎兴元年冬，邓艾破
卫将军诸葛瞻于绵竹，用光禄大夫谯周策，降于艾。
艾至城北，后主舆榇自缚，诣军垒门。艾解缚焚榇，延
请相见，因承制拜后主为骠骑将军。诸围守悉被后
主”敕，然后降下。艾使后主止其故宫，身往造焉。明年
春正月，后主举家东迁。既至洛阳，策命之曰：“惟景元
五年三月丁亥，皇帝临轩，使太常嘉命刘禅为安乐
县公。於戏，其进听朕命。”盖统天载物，以咸宁为大；光
宅天下，以时雍为盛。故孕育群生者，君人之道也；乃
顺承天者，坤元之义也。上下交畅，然后“万物协和，庶
类获乂。乃者汉氏失统，六合震扰。我太祖承运龙兴，
弘济八极，是用应天顺民，抚有区夏。”于时乃考因群
杰虎争，九服不静，乘间阻远，保据庸蜀，遂使西隅殊
封，方外壅隔。自是已来，干戈不戢，元元之民，不得保
安其性，几将五纪。朕永惟祖考遗志，思在绥辑四海，
率土同轨，故爰整六师，“耀威梁益。公恢崇德度，深秉
大正，不惮屈身委质，以爱民全国为贵，降心回虑，应
机豹变，履信思顺，以享左右无疆之休，岂不远欤！朕
嘉与君公，长飨显禄，用考咨前训，开国胙土，率遵旧
典，锡兹元牡，苴以白茅，永为魏藩辅。往钦哉！公其祇
服朕命，克广德心，以终乃显烈。”食邑万户，赐绢万匹，
奴婢百人，他物称是。子孙为“三都尉”封侯者五十馀
人，尚书令樊建、侍中张绍、光禄大夫谯周、秘书令郤
正、殿中督张通，并封列侯公。太始七年，薨于洛阳。

〈注〉《汉晋春秋》曰：司马文王与禅宴，为之作《故蜀技》，旁人皆为之感怆，而禅嬉笑自若。王谓贾充曰：“人之无情，乃可至于是乎？虽使诸葛亮在，不能辅之久全，而况姜维邪？”充曰：“不如是，殿下何由并之？”他日，王问禅曰：“颇思蜀否？”禅曰：“此间乐不思蜀？”郤正闻之，求见。禅曰：“若王复问，宜泣而答曰：‘先人坟墓，远在陇蜀，乃心西悲，无日不思’。”因闭其目。会王复问，对如前。王曰：“何乃似郤正语邪？”禅惊视曰：“诚如尊命。”左右皆笑。《蜀纪》云：“谥曰思公。”子恂嗣。

按《通鉴纲目》：“元帝咸熙元年，禅举家迁洛阳，大臣无
从者，惟秘书令郤正及殿中督张通，舍妻子，单身从
行。正相导宜适，举动无阙。禅乃慨然叹息，恨知正之
晚。魏封禅为安乐公。”